Squid Game
"Squid Game" (korea keeles: 오징어 게임 Ojing'eo Geim, tlk. "Kalmaarimäng") on Lõuna-Korea telesari, mille peaosades on I Jeong-jae, Bak Hae-su, Jeong Ho-yeon, Wi Ha-jun, O Yeong-su, Anupam Tripathi, Heo Sung-tae ja Gim Ju-ryeong. Seriaal esilinastus Netflixis 17. septembril 2021. Seriaali autor on Hwang Dong-hyeok. See on seni vaadatuim Netflixi seriaal. Sari räägib võistlusest, kus 456 suurtes võlgades mängijat seavad oma elud ohtu, et mängida kuut lastemängu ja võita 45,6 miljardit Lõuna-Korea vonni (umbes 33 miljonit eurot). Hwangi idee lähtub tema enda majanduslikest raskustest noorena, samuti Lõuna-Koreas valitsevast kapitalismist ning klassidevahelisest ebavõrdsusest. Kuigi stsenaariumi kirjutas ta 2008. aastal, ei suutnud Hwang leida tootjat, kes projekti rahastaks, kuni Netflix 2019. aastal huvi tundis, soovides laiendada oma välismaist programmipakkumist. Sarja nimi tuleneb samanimelisest traditsioonilisest korea lastemängust. 9. novembril 2021 kinnitas sarja looja Hwang Dong-hyeok, et seriaal saab teise hooaja, väites, et tal ei ole muud valikut.